Heimsókn Prófessor Peter V. Schaeffers við Háskólann á Bifröst Háskólinn á Bifröst vinnur nú að reglubundnu mati á gæðum í innri starfsemi sinni í samræmi við reglur um gæðamat íslenskra háskóla . Þessi vinna er liður í undirbúningi fyrir ytri úttekt á skólanum sem fer fram haustið 2020 , svokallað „ Institution-Wide Review “ . Starfshópur stýrir þessum undirbúningi sem hefur staðið yfir frá byrjun árs 2019 og fékk hann Prófessor Peter V. Schaeffer frá West Virginia University í Bandaríkjunum til að vera til ráðgjafar og stuðnings . Peter heimsótti Háskólann á Bifröst dagana 12. og 13. desember þar sem hann hélt nokkra fundi með fulltrúum nemenda og starfsfólks , bæði í Reykjavík og á Bifröst . Peter mun gefa skriflegt álit á undirbúningi háskólans fyrir ytra matið og á skólastarfinu almennt . Afrakstur þessarar vinnu verður svokölluð Reflective Analysis Report , sem verður skilað til Gæðaráðs íslenskra háskóla með vorinu . Skýrslan , ásamt sjálfsmatsskýslum Viðskiptadeildar og Félagsvísinda - og Lagadeildar eru grunnur fyrir úttekt á háskólanum sem verður framkvæmd af erlendri sérfræðinganefnd . Úttektin á að fara fram í lok október 2020 en sambærileg úttekt fór fram árið 2015 . Háskólinn þakkar bæði starfsfólki og nemendum sem gáfu sér tíma til að ræða starfsemi skólans við Peter Schaeffer . Þátttaka nemenda í innra starfi skólans er mikilvægur þáttur í eflingu gæða og því ytra mati sem framundan er á árinu 2020 .